|  |  |
| --- | --- |
| **ROKODELSKA PANOGA** | **Izdelovanje čolnov drevakov** |
| **POVZETEK**  |
| Drevák je avtohtono leseno plovilo, katerega izdelava je značilna za celotno porečje reke Ljubljanice. Danes ga izdelujejo in uporabljajo le še na Cerkniškem jezeru: za ribolov, reševanje in v turistično-rekreacijske namene.  |
| **OPIS PANOGE**  |
| Drevák je avtohtono leseno plovilo, katerega izdelava je bila značilna za celotno porečje reke Ljubljanice. Po obliki in načinu izdelave je bil poznan na notranjskih kraških poljih. Slikovno gradivo in pričevanja informatorjev omogočajo sklepanje, da je bila oblika notranjskega dreváka znana najmanj od 17. stol. in do prve polovice 60. let 20. stol. na Ljubljanskem barju, Planinskem polju, Cerkniškem jezeru in v Loški dolini. Najnovejše arheološke raziskave konstrukcije rimske tovorne ladje v Ljubljanici dopuščajo možnost, da je tradicija prisotna že od antike. V preteklosti so te čolne uporabljali za prevoz ljudi, živali ter raznih vrst tovora in ribolov v obdobij ojezeritev kraških polj v porečju reke Ljubljanice. Na Ljubljanskem barju je drevák več stoletij služil kot pomembno transportno plovilo za prevoz tovora med Vrhniko in Ljubljano. Danes ga izdelujejo in uporabljajo le še na Cerkniškem jezeru: za ribolov, reševanje in v turistično-rekreacijske namene. Znanje izdelave drevákov se je večinoma prenašalo iz roda v rod.Pri izdelavi dreváka mojstri uporabljajo starejše ročno orodje: ročno žago s tremi ročaji za krivine ali žaganje klade, tesarske sekire (plenkačo, žatlako, puntaho, teslo), sekirico, skublo, oblič, dleto, svedre in žago za fuge. Nekateri si mimo izročila pomagajo tudi z električnimi orodji in modernimi vijaki. Drevák je zgrajen iz lesenih gradnikov: 2 čolnici (stranici), 1 do 3 talne platice (deske) ter 1 do 3 talni »krivci« (krivin) za premec in krmo. Na premec za učvrstitev pritrdijo še »klun« in na krmo »rtvú« (deski iz tršega lesa). Na čolnici pritrdijo 2 ali 3 »grzice« (nastavke) za vesla. Glede na namen in razpoložljiv material je drevák dolg od 6 do 14 m, pri vseh dolžinah pa širok med 1 in 1,10 m. Izdelan je iz lesa gostorasle jelke (lat. Abies alba). Drevo je treba zaradi primerne kakovosti lesa posekati ob polni luni med novembrom in marcem. Deblo olupijo, na gornjem delu pa pustijo veje, da iz njega potegnejo še preostalo vlago, saj je les tako lažji, bolj odporen in trden. Za »krivce« je primerna ukrivljena jelka, ki zraste na strmem pobočju. Izdelava dreváka traja do 360 ur. Od 170 do 180 ur potrebujejo za sestavljanje in »upasovanje« (prileganje). Zahtevno je ročno žaganje »krivca«, pri čemer so potrebni trije pomočniki. Deblo za čolnici obtešejo z zunanje strani na ajdovo zrno tako, da je širina čolnice v bočnem delu ožja, v talnem pa do dvakrat širša. Deblo nato prežagajo na pol in čolnici izdolbejo še z notranje strani. Iz hloda pripravijo talne platice, debele okoli 5 cm. Nato po šabloni izžagajo »krivce« premca, ki so dolgi okoli 1,60 m, in »krivce« krme, ki so krajši za 20 cm. Talne platice sestavijo tako, da je dno čolna obrnjeno navzgor, in ju po šabloni upašejo tako, da je dno dvignjeno proti sredini, ker to zagotavlja lažje krmarjenje čolna in vzdrževanje smeri. Z verigami, »rajkeljni« (tanjšimi svežimi debli za povezovanje) in »kajlami« (zagozdami) speto in stisnjeno dno dodajo k čolnicama. Med upasovanjem na stikih žagajo toliko časa, da se popolnoma priležejo. Nato upašejo še »krivce« premca in krme. V čolnici, talnih platicah in »krivcih« enakomerno izdolbejo utore, kamor zabijejo 100 do 120 kovanih in 12 do 18 cm dolgih štirioglatih »cvekov« (žebljev) z zakrivljeno glavo, da se ne vrtijo po vzdolžni osi in ne poškodujejo lesa. Zabijajo samo na zunanji strani dna, zaporedno z ene in druge strani. Na koncu čoln oskobljajo in obrusijo z obeh strani. Za tesnjenje v stike nabijejo konopljino »špago« (vrv). Na premcu namestijo »rinko« (obroček) in »klun« za verigo za vezanje čolna, na krmo pa »rtvú«. Oboje je iz trše jesenovine ali hrastovine. Na robu čolnic v krmnem delu z zamikom, da se veslača ne ovirata, namestijo najmanj dve javorjevi ali hrastovi »grzici«, v kateri uvijejo leskovo, »sobratovo« ali »rabutovo trto« za vtikanje okoli 2,8 m dolgega vesla iz javorjevine. Preproste ribiške čoln drevake, imenovane čupa, so vse do srede 20. stol. izdelovali in uporabljali slovenski ribiči v Tržaškem zalivu. Čupe so ribiči tesali iz lesa hoje in mediteranskega bora, ki je bil takrat zelo razširjen na obali. Tesali so jih doma, na dvorišču in jih splavljali v Sesljanu, Grljanu in Barkovljah, od koder so z njimi veslali do kraja z ledinskim imenom »Pri čupah«, kjer so jih s posebnim mehanizmom izvlekli iz vode in hranili na bregu. Posebnosti čupe so: razmerje med dolžino in širino ter železni ročaj na premcu, imenovan rinka, ki so ga uporabljali za vleko čupe iz vode. Izdelava čupe iz debla je zahtevala veliko spretnosti. Izmed originalnih čup so sedaj ohranjene še tri; v Tržaškem zalivu so izdelali tudi repliko, prav tako v Slovenskem etnografskem muzeju. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Znanje izdelave drevákov se je večinoma prenašalo iz roda v rod. Mojstri pa danes prenašajo znanje tudi na drugo zainteresirano javnost, saj izdelovanje drevakov ni vključeno v formalno izobraževanje. Za izdelavo čolnov drevakov so potrebni specifično rokodelsko znanje, postopki in pripomočki za izdelavo.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Mojstrstvo izdelave dreváka je ogrožena, a zato toliko dragocenejša veščina izdelovanja avtohtonih plovil, ki se je ohranila do danes. Na podlagi virov je znano, da sta bila znanje izdelave in vožnja s čolni navzoča na območju porečja Ljubljanice, torej na Ljubljanskem barju, Planinskem polju, Cerkniškem jezeru in v Loški dolini vsaj od 17. stol., najnovejše arheološke raziskave konstrukcije rimske tovorne ladje v Ljubljanici pa dopuščajo možnost, da je tradicija prisotna že od antike. Vse do začetka 20. stol. je bila raba dreváka za transport med Ljubljano in Vrhniko in drugje po Ljubljanskem barju običajna. V vsem porečju reke Ljubljanice je bil gospodarsko plovilo za vsakdanja opravila prebivalcev ob pogosto poplavljenih ali začasno ojezerjenih kraških poljih. Zaradi spremenjenih razmer v transportu je v prvi polovici 20. stol. potreba po rabi drevákov usahnila, danes je dejavnost izdelovanja prisotna le še na Cerkniškem jezeru. Panoga je vpisana kot enota Registra nesnovne kulturne dediščine. |
| **Vidik identitete in prepoznavnosti**  | Prizadevanja za ohranjanje znanja izdelave notranjskega dreváka in njegove rabe utrjujejo pomen tradicije in ohranjanja kulturne identitete prebivalcev ob kraških poljih. Danes raba drevaka izginja, nadomestili so ga lažji leseni in plastični čolni. Z ohranjanjem in preučevanjem izdelave in rabe drevaka se na Notranjskem poleg Toneta Lovka in njegovih sinov ukvarjata Hiša izročila in Muzej Cerkniškega jezera – Jezerski hram, ki ima v programu obiska tudi predstavitev izdelave drevakov. |
| **Vidik družbenega in gospodarskega napredka** | Kljub delno spremenjeni tehniki, materialom in rabi drevákov skozi čas ostajajo ključni elementi nespremenjeni. Dejavnost izdelave drevakov dandanes omogoča trajnostni razvoj ter pozitivno vpliva na okolje Cerkniškega jezera. Drevak ostaja nepogrešljiv zlasti pri reševanju iz vode. Zaradi svoje oblike in prilagojenosti za rabo v posebnih naravnih danostih je na Cerkniškem jezeru najvarnejši in najširše uporaben čoln.  |
| **Vidik učinkov na medgeneracijsko povezovanje in vseživljenjsko učenje** | Mojstri svoje znanje izdelave prenašajo na mlajše generacije predvsem s predstavitvami v okviru izobraževalnih programov, kot je bil npr. projekt V istem čolnu – Mladi čuvarji izročila, ki je potekal pod okriljem Hiše izročila Zavoda Pajn v Dolenji vasi. V izdelovanje drevaka je vključeval dijake Srednje gozdarske in lesarske šole iz Postojne. V sklopu obiska Jezerskega hrama – Zavoda za ohranjanje naravne in kulturne dediščine Cerkniškega jezera je nazorno prikazana tehnika izdelava drevaka in za to potrebno orodje.  |
| **Vidik učinkov na turizem**  | Mojstri izvajajo izobraževanja in delavnice tradicionalne izdelave notranjskega dreváka, organizirajo promocijo in širijo vedenje o tem pomembnem kulturnem elementu z območja Cerkniškega jezera. Izdelovanje in uporaba čolnov drevakov sta namenjena v turistično-rekreacijske namene, vsekakor pa je na tem področju še veliko neizkoriščenih možnosti.  |
| **Viri in literatura** | Bruno Volpi Lisjak: Čupa – čoln slovenskih ribičev v tržaškem zaliv. Dostopno na: <https://www.etno-muzej.si/files/etnolog/pdf/0354-0316_7_volpi_cupa.pdf>Register nesnovne kulturne dediščine: <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00045.pdf>Notranjski park<https://www.notranjski-park.si/kultura/tradicionalne-obrti-dejavnosti/drevak> |

﻿